**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg

  
**П Р О Т О К О Л**

**№ 5**

Днес **10. 10. 2024 г**. /четвъртък/, в Заседателната зала на Общински съвет – Борован, ул.“ Освобождение“ №1, се проведе извънредно заседание на Общински съвет - Борован, на основание чл. 27 от Закона за местното самоуправление и местната администрация /**ЗМСМА**/, във връзка с чл. 46, ал. 2 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

Заседанието започна в **18:30** часа.

**Присъстват** – 12 общински съветника.

Отсъства г-н Светослав Светославов.

Има кворум за провеждане на заседанието.

**На заседанието присъства още:**

Иван Костовски – Кмет на Община Борован.

Заседанието се откри и се ръководи от Председателя на ОбС - Борован Ивайло Букерешки.

Г-н Ивайло Букерешки съобщи, че дневният ред е актуализиран на 09.10.2024 г., тъй като Предложението за ПУП е внесено по- рано и би могло да бъде разгледано на това заседание.

Г-н И. Букерешки подложи на гласуване следния дневен ред:

1. **Предложение от Иван Костовски – Кмет на Община Борован, относно:** Допускане и направа на Подробен устройствен план (ПУП) с Вх. № ЗТСУ-371 от 25.09.2024 г. от Христина Илиева – Главен експерт УС
2. **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца, което ще се проведе на дата 14.10.2024 г. от 11:00 ч. в административната сграда на „ВиК“ ООД гр. Враца, намираща се на адрес гр. Враца, ул. „Александър Стамболийски“ № 2.

**РЕШЕНИЕ № 51**

С оглед разпоредбата на чл. 16, ал. 1 и във връзка с чл. 51, ал. 1 от **Правилника,**  Общински съвет - Борован

**РЕШИ:**

1. **Предложение от Иван Костовски – Кмет на Община Борован, относно:** Допускане и направа на Подробен устройствен план (ПУП) с Вх. № ЗТСУ-371 от 25.09.2024 г. от Христина Илиева – Главен експерт УС

2. **Докладна записка от Иван Костовски – Кмет на Община Борован, относно:** Свикване на извънредно Общо събрание на съдружниците на „ВиК“ ООД – Враца, което ще се проведе на дата 14.10.2024 г. от 11:00 ч. в административната сграда на „ВиК“ ООД гр. Враца, намираща се на адрес гр. Враца, ул. „Александър Стамболийски“ № 2.

**Предложението се подложи на гласуване при следния вот:**

Кворум: 12

Резултат: „ЗА“ - 9 „ПРОТИВ“ - няма „ВЪЗДЪРЖАЛИ СЕ“ – 3.

**Решението се приема!**

**По т. 1 от дневния ред: Предложение от Иван Костовски – Кмет на Община Борован, относно:** Допускане и направа на Подробен устройствен план (ПУП) с Вх. № ЗТСУ-371 от 25.09.2024 г. от Христина Илиева – Главен експерт УС.

Г-н И. Букерешки даде думата за мнения и становища.

Г-жа И. Сълковска заяви, че желае разяснение по Предложението от дневен ред; и отправи запитване кое налага спешното му внасяне на извънредно заседание. Г-жа Сълковска заяви също, че се иска направата на ПУП, когато някой има намерение да го ползва; каква е причината и има ли инвестиционно намерение. Г-жа Сълковска разясни, че е очевидна целта на общината, а именно, чрез издаването на нови актове за собственост предполага носенето на приходи в общината; но също така, при актуването на тези два имота в частна общинска собственост би могло да означава, че се подготвят за продажба, и ако това е така, г-жа Сълковска би желала да знае на кого ще се продадат, или за какво ще се ползват.

Г-жа Сълковска поясни, че чл. 3, ал. 2 от Закона за общинската собственост (ЗОС) гласи:

***„ Чл. 3.***

***(2)*** *(Изм. - ДВ, бр. 101 от 2004 г.) Публична общинска собственост са:*

*1. имотите и вещите, определени със закон;*

*2. имотите, предназначени за изпълнение на функциите на органите на местното самоуправление и местната администрация;*

*3. други имоти, предназначени за трайно задоволяване на обществени потребности от местно значение, определени от общинския съвет.“,*

и следвайки смисъла на т. 3 от чл. 3, ал. 2 от ЗОС, г-жа Сълковска разбира, че имотът е свободно пространство, близо до входа на пазара, като заяви, че би желала да знае точно от къде до къде се простира; както и защо не се актува като публична общинска собственост, а частна.

Г-н И. Костовски в отговор поясни, че голяма част от имотите на Община Борован не са разделени, и посочи като пример блока, построен зад общината, и разрешението, от което общината се нуждае сега, за да се извърши ремонт на сградата на ДСП. Г-н Костовски поясни, че не би могъл да каже кой ще наеме имота, но идеята на общинска администрация е да бъде с изрядно подготвени документи, за да може да бъде предложен за отдаване под наем, или закупуване; тъй като това са имоти, които не се ползват за нищо, а биха могли да са приход за общината. Г-н Костовски даде още един пример за втория етаж на сградата срещу Поликлиника Борован, от която са били заинтересовани немски инвеститори (за изграждането на цех за производство на прибори за ресторанти), но земята под сградата е с неизяснена собственост.

Г-н Костовски съобщи, че през 2025 г. МРЗ ще бъде 1077 лв., а приходите на общината са едни и същи – каквито са през 2024 г., такива ще бъдат и през 2027 г.; на издръжката на приходите от местни дейности са общинските съветници, звено „Чистота“, извозването на отпадъците и др.; на общината тепърва ще са необходими пари, за да се справи с проблемите, които държавата създава, като поясни, че и капиталовата програма за 2025 г. ще бъде „орязана“ с 20 %. Г-н Костовски заяви, че всяка идея и предложение ще бъдат предоставени на Общински съвет, тъй като без негово решение, той самият нищо не би могъл да направи – нито да продаде, нито да отдаде под наем. Г-н Костовски заяви, че няма да отнесе имотите на общината вкъщи, тъй като не се нуждае от тях.

Г-.н Е. Червеняшки отправи запитване защо не се актува въпросния имот като публична общинска собственост, тъй като това не е пречка да се отдава под наем.

Г-н Костовски в отговор отправи обратно запитване към г-н Червеняшки относно размера на приходите, които общината е имала по времето на предходното ръководство, управлявало 12 години.

Г-н Е. Червеняшки в отговор заяви, че приходите са били много.

Г-н Костовски заяви, че решението е на Общински съвет и ако съветниците решат, че е по- добре тези имоти да стоят така, без да се ползват за нищо, самият той също е съгласен.

Г-н Е. Червеняшки настоя, че желае този имот да бъде актуван като публична, а не частна общинска собственост.

Г-н Костовски отправи запитване към г-н Червеняшки какъв е проблемът, че имотът ще бъде актуван като частна общинска собственост.

Г-н Е. Червеняшки в отговор поясни, че не е пречка, но ако имотът ще се отдава под наем, не е пречка да бъде актуван като публична, а не частна общинска собственост.

Г-н И. Костовски в отговор поясни, че така са преценили с общинска администрация и това е предоставено като съдържание на Предложението.

Г-жа Сълковска отправи запитване защо точно този имот се актува.

Г-н Костовски поясни, че няма да е само този имот, има и други, които предстоят да бъдат актувани, за да се ползват, ако е възможно, и да носят приходи на общината, тъй като общината няма никакви приходи.

Г-жа Сълковска заяви, ако стане частта общинска собственост, се прави разделяне на имота за продажба, а би могло да се отдаде под наем и да носи приходи на общината години наред. Г-жа Сълковска отправи запитване дали има заинтересован инвеститор към момента.

Г-н Костовски в отговор поясни, че няма заинтересовани засега, но ако се появят, Общински съвет ще бъде уведомен по надлежния ред.

Г-н Костовски заяви, че когато е дошъл като Кмет в общината, местните приходи са били на минус с 9%; платил е 12 000 лв. за ремонт на камиона сметосъбирач, скоро камионът отново е ремонтиран, за сумата от 2850 лв.

Г-жа Сълковска заяви, че в предоставения Отчет на бюджет 2023 г. на Община Борован на предходното заседание на Общински съвет, всичко е било наред, планът е бил изпълнен.

Г-н Костовски в отговор заяви, че всичко е било наред, но отнякъде би трябвало да постъпват и приходи.

Г-н И. Букерешки обяви режим на поименно гласуване.

След направените разисквания по т. 1 от дневния ред, ОбС взе следното:

**РЕШЕНИЕ № 52**

На основание чл. 21, ал. 1, т. 11 от ЗМСМА, и чл. 135 и чл. 134, ал. 2, т. 6 от ЗУТ

**ОБЩИНСКИ СЪВЕТ - БОРОВАН**

**РЕШИ:**

1. Одобрява внесеното предложение за изготвяне на ПУП в обхвата на схема – ситуация и дава съгласие за изработването на ПУП, съгласно чл. 134, ал. 2, т. 6 от ЗУТ.
2. Дава съгласие новообразуваните имоти да се актуват като частна общинска собственост, поради обстоятелството, че територията в обхвата на новообразуваните имоти е престанала да има предназначението по чл. 3, ал. 2 от Закона за общинската собственост (ЗОС), съгл. чл. 6, ал. 2 от ЗОС.
3. Разрешава изработване на проект за Подробен устройствен план (ПУП) за делба на у.п.и. І-763, кв. 1б по плана на с. Борован, ЕКАТТЕ 05548, Община Борован, Област Враца и да се образуват: у.п.и. ІІІ, с площ 250 кв.м.; у.п.и. ІV, с площ 530 кв.м., кв. 1б по плана и обслужваща улица – тупик.
4. Възлага на Кмета на Община Борован, след одобряване на предложението и разрешението за изработване на проект за Подробен устройствен план (ПУП), да проведе процедурите по допускане и одобряване на ПУП, както и съставяне на нови актове за общинска собственост.

**Предложението се подложи на поименно гласуване при следния вот:**

Кворум: 12

Резултат: „ЗА“ - 7 „ПРОТИВ“ - 1 „ВЪЗДЪРЖАЛИ СЕ“ – 4.

**Решението се приема!**

Г-жа Сълковска поясни отрицателния си вот, като заяви, че не е против имотите да са документално изрядни, но е против този имот да се актува като частна общинска собственост; би желала да стане публична общинска собственост, за да може да се отдава под наем и да носи приходи на общината години наред.

**По т. 2 от дневния ред:** **- Докладна записка от Иван Костовски – Кмет на Община Борован,** относно: Свикване на извънредно Общо събрание на съдружниците на „ВиК“ ООД – Враца, което ще се проведе на дата 14.10.2024 г. от 11:00 ч. в административната сграда на „ВиК“ ООД гр. Враца, намираща се на адрес гр. Враца, ул. „Александър Стамболийски“ № 2.

Г-н И. Букерешки заяви, че става дума за същото Общо събрание на „ВиК“ ООД – Враца, тъй като предходно не се е провело на посочената тогава дата; сега е насрочено отново за 14.10.2024 г. Г-н Букерешки припомни, че г-жа Сълковска е направила предложение тогава и по двете точки от дневния ред на Общото събрание на „ВиК“, Кметът да гласува със „ЗА“, като самият той отправи същото предложение към общинските съветници сега.

След направените разисквания по докладната от дневен ред, ОбС взе следното:

**РЕШЕНИЕ № 53**

На основание 21, ал. 2 от ЗМСМА, във връзка с чл. 21, ал. 1, т. 9 от ЗМСМА, във връзка със свикано извънредно Общо събрание на „ВиК“ ООД гр. Враца по реда на чл. 139 във връзка с чл. 138, ал. 2 от ТЗ, чл. 25 от Правилника за прилагане на Закона за публичните предприятия и чл. 17 от Дружествения договор на „Водоснабдяване и канализация“ ООД – гр. Враца, и с оглед необходимостта от осигуряване на финансиране за реализацията на инвестиционен проект „Допълнително водоснабдяване на гр. Враца от каптиран извор „Черна“, и във връзка с чл. 60, ал. 1 от Административнопроцесуалния кодекс (АПК), съгласно който се допуска предварително изпълнение на административен акт, за да се защитят особено важни държавни или обществени интереси,

**ОБЩИНСКИ СЪВЕТ - БОРОВАН**

**РЕШИ:**

1. Избира Иван Димитров Костовски – Кмет на Община Борован за представител на Община Борован в свиканото с покана с вх. № П-2524/04.10.2024 г. на Община Борован извънредно Общото събрание на съдружниците на „Водоснабдяване и канализация“ ООД гр. Враца, което ще се проведе на 14.10.2024 г. от 11:00 часа в административната сграда на „ВиК“ ООД гр. Враца, намираща се на адрес гр. Враца, ул. „Александър Стамболийски“ № 2.
2. Указва начин на гласуване по предложените точки от дневния ред, както следва:
   1. Общото събрание на съдружниците одобрява „Водоснабдяване и канализация“ ООД, гр. Враца да получи финансиране от „Български ВиК холдинг“ ЕАД под формата на договор с гарантиран резултат на стойност до 20 000 000,00 (двадесет милиона) лева за реализиране на проект за довеждащ водопровод за допълнително водоснабдяване на град Враца.

**ЗА**

* 1. Общото събрание на съдружниците упълномощава Управителя на „Водоснабдяване и канализация“ ООД гр. Враца да сключи договор с гарантиран резултат по т. 1, предложен от „Български ВиК холдинг“ ЕАД и одобрен с Решение по Протокол № ТЗ – 73 от 08.08.2024 г. на министъра на регионалното развитие и благоустройството.

**ЗА**

1. Общински съвет - Борован допуска предварително изпълнение на взетото решение от деня на приемането му, съгласно чл. 60, ал. 1 от АПК.

**МОТИВИ:** Настоящото решение се прие на основание чл. 21, ал. 2 от ЗМСМА, във връзка с чл. 21, ал. 1, т. 9 от ЗМСМА, във връзка със свикано извънредно Общо събрание на „ВиК“ ООД гр. Враца по реда на чл. 139 във връзка с чл. 138, ал. 2 от ТЗ, чл. 25 от Правилника за прилагане на Закона за публичните предприятия и чл. 17 от Дружествения договор на „Водоснабдяване и канализация“ ООД – гр. Враца, и с оглед необходимостта от осигуряване на финансиране за реализацията на инвестиционен проект „Допълнително водоснабдяване на гр. Враца от каптиран извор „Черна“, и във връзка с чл. 60, ал. 1 от Административнопроцесуалния кодекс (АПК), като същото се допуска до предварително изпълнение поради следните причини: С покана с вх. № П-2524/04.10.2024 г. на Община Борован е свикано извънредно общо събрание на съдружниците на „ВиК“ ООД - Враца **на 14.10.2024 г.** В дневния ред са включени точки, свързани с вземане на решение за финансиране на дружеството за изпълнение на инвестиционен проект „Допълнително водоснабдяване на гр. Враца от каптиран извор „Черна“. Към датата на извънредното общо събрание, решението на Общински съвет – Борован от проведеното заседание няма да бъде влязло в сила. В същото време последното е предпоставка за осигуряване участието на Община Борован в общото събрание в качеството ѝ на съдружник. След което и в резултат на взетото решение следва да се подпише договор от управителя с „Български ВиК холдинг“ ЕАД и да започнат дейностите по проекта. Съгласно чл. 21, ал. 1, т. 9 от ЗМСМА Общинският съвет е компетентентният орган, който следва да определи представител на общината в органите на търговски дружества с общинско участие. Актът с който се определя представител е решение съгласно чл. 21, ал. 2 от ЗМСМА. След като се гласува предложението и при положение, че същото бъде прието, съгласно ЗМСМА решението на Общински съвет като административен акт подлежи на връщане от областния управител или оспорване по реда и условията на закона. След изтичане на срокa за обжалване на акта, същият влиза в законна сила. Предвид изложеното допускането до предварително изпълнение на настоящото решение е единствената възможност за осигуряване участието на Община Борован в извънредното общо събрание на съдружниците на „ВиК“ ООД гр. Враца и надлежно одобряване и подписване на договор, по силата на който ще бъдат осигурени средства за реализацията на инвестиционния проект. С последният ще се осигури допълнително водоснабдяване на жителите на гр. Враца, като по този начин ще бъдат защитени особено важни държавни и обществени интереси.

**Предложението се подложи на поименно гласуване при следния вот:**

Кворум: 12

Резултат: „ЗА“ - 12 „ПРОТИВ“ - няма „ВЪЗДЪРЖАЛИ СЕ“ – няма.

**Решението се приема!**

Поради изчерпване на дневния ред, заседанието бе закрито в 18:54 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*